પીસાવાડાથી મોહમ્મદભાઈ vssm ઓફીસ પર આવ્યા અને ખુબ વેદના સાથે આ વાત કરી. vssmએ ધોળકા તાલુકાના પીસાવાડામાં રહેતા 13 ડફેર પરિવારોને રહેણાંક અર્થે પ્લોટ મળે તે માટે અરજી કરી હતી અને તે માટે આવકના દાખલા તલાટી આપવાના હતા. સરપંચ અને આખુ ગામ આ પરિવારોને મદદ કરવા રાજી હતું પણ ખેડામાં થયેલી લૂંટના કિસ્સામાં પોલીસ છેક પીસાવાડા પહોંચી ગઈ અને આ ગામમાં રહેતા અને ધોળકામાં જોનીભાઈના ફાર્મમાં કામ કરતા સુરાભાઈ સાદીકભાઈ ડફેરને તા.17 ડિસેમ્બરના રોજ સવારે છ વાગે લઈ ગઈ. સુરાભાઈને તો ખબર નહોતી કે પોલીસ કેમ એમને પકડીને લઈ જઈ રહી છે. સુરાભાઈને ફાર્મમાંથી પોલીસે ઉપાડ્યા એટલે ફાર્મના માલીકે મોહમ્મદભાઈને બોલાવીને પોલીસના લફરા અમારે ના જોઈએ હવે પોલીસ આવશે તો તમારે ખેતીકામ છોડવું પડશે એમ કહ્યું. તો સામે મોહમ્મદભાઈનો દીકરો ધોળકામાં જ્યાં કામ કરતો ત્યાં પણ પોલીસ ગઈ એટલે માલીકે તેને કામમાંથી કાઢી મુક્યો.